**พฤติกรรมด้านบวกและด้านลบของตัวละครในนวนิยายออนไลน์ของ Sweet\_Moon**

**หัทญา แซ่จึง1****, อาจารย์นพวรรณ งามรุ่งโรจน์2**

1สาขาวิชาภาษาไทย คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา, โทรศัพท์ 097-282-7903

E-mail : s59123401077@ssru.ac.th

2สาขาวิชาภาษาไทย คณะมนุษยศาสตร์และสังคมศาสตร์ มหาวิทยาลัยราชภัฏสวนสุนันทา, โทรศัพท์ 02-160-1302

E-mail : nopphawan.ng@ssru.ac.th

**บทคัดย่อ**

บทความวิจัยฉบับนี้มีวัตถุประสงค์เพื่อศึกษาพฤติกรรมด้านบวกและด้านลบของตัวละครเอกฝ่ายชายและฝ่ายหญิงในนวนิยายออนไลน์ของ Sweet\_Moon ซึ่งมีจำนวนทั้งหมด 22 เรื่อง จากการศึกษาพบพฤติกรรมด้านบวก จำนวน 9 ด้าน ได้แก่ ความอ่อนโยน ความเข้มแข็ง ความร่าเริงสดใส การมองโลกในแง่ดี ความเป็นสุภาพบุรุษ ความเป็นตัวของตัวเอง ความจริงจัง ตั้งใจ ความสุภาพเรียบร้อย และความกตัญญูกตเวที ส่วนพฤติกรรมด้านลบพบ จำนวน 8 ด้าน ได้แก่ ความใจอ่อน ความดื้อรั้น เอาแต่ใจ การมองโลกในแง่ร้าย ความเจ้าชู้ ไม่จริงใจ ความโหดร้าย ชอบใช้ความรุนแรง ความก้าวร้าวหยาบคาย การไม่รู้จักปล่อยวาง และความเจ้าอารมณ์ โดยพฤติกรรมเหล่านี้ผู้แต่งสร้างขึ้นเพื่อให้ตัวละครดูสมจริงและคล้ายคลึงกับมนุษย์มากที่สุด

**คำสำคัญ :** นวนิยายออนไลน์, ตัวละคร, พฤติกรรมด้านบวก, พฤติกรรมด้านลบ

**บทนำ**

นวนิยายออนไลน์ในปัจจุบันเป็นที่นิยมเป็นอย่างมาก เนื่องจากผู้อ่านให้ความสำคัญกับความรวดเร็วและความสะดวกสบายมากขึ้น จึงหันไปเสพวรรณกรรม หรือบันเทิงคดีประเภทต่าง ๆ ในรูปแบบของหนังสือที่อยู่ในอินเตอร์เน็ต เนื่องจากเนื้อหาสาระที่ได้รับก็เหมือนกับได้รับจากหนังสือที่เป็นรูปเล่ม อีกทั้งยังสามารถซื้อได้ทันทีที่นักเขียนนำผลงานมาลงจำหน่ายทางเว็บไซต์ โดยที่ไม่ต้องรอการอนุมัติตีพิมพ์จากสำนักพิมพ์ ถือได้ว่าเป็นการตอบสนองผู้อ่านได้ทันท่วงที และทำให้ผู้อ่านได้รับความบันเทิงอย่างต่อเนื่อง

นวนิยายออนไลน์มีความหลากหลายทั้งทางเนื้อหาและรูปแบบ แต่ที่ยังครองใจผู้อ่านมาตั้งแต่อดีตจนถึงปัจจุบัน คือ นวนิยายแนวรัก ซึ่งผู้แต่งยังคงให้ความสำคัญกับนวนิยายแนวรักมาก เนื่องจากเป็นแนวเรื่องที่เข้าถึงผู้อ่านได้ง่าย และสะท้อนให้เห็นแง่มุมความรักของมนุษย์ในหลายรูปแบบ และส่วนสำคัญที่จะทำให้ นวนิยายน่าสนใจนั่นคือ ตัวละคร ที่จะนำพาผู้อ่านไปสู่เรื่องราวและเหตุการณ์ต่าง ๆ ภายในเรื่อง และสร้างความสนุกสนานให้แก่ผู้อ่าน จึงมีผู้ให้ความสนใจที่จะศึกษาเกี่ยวกับการสร้างตัวละครในนวนิยายออนไลน์

ในปัจจุบันมีเว็บไซต์นวนิยายเกิดขึ้นมากมายซึ่งหนึ่งในนั้นก็คือ เว็บไซต์ธัญวลัย (Tunwalai) ซึ่งเป็นเว็บไซต์ที่เปิดโอกาสให้นักเขียนสามารถนำเสนอผลงานได้อย่างอิสระ โดยไม่ต้องรอการตรวจสอบจากทางเว็บไซต์ และนักเขียนที่กำลังได้รับความนิยมเป็นอย่างมาก ด้วยยอดผู้ติดตามและยอดนักอ่านที่เพิ่มขึ้นอย่างต่อเนื่อง คือนางสาวจุฑารัตน์ ชะวะศิริ หรือนามปากกา Sweet\_Moonเป็นนักเขียนที่มีความสามารถด้านการเขียนนวนิยายแนวรักวัยรุ่น โดยจุดเด่นในนวนิยายออนไลน์ของSweet\_Moon คือการสร้างพฤติกรรมตัวละครให้มีความแตกต่างกัน ทั้งในด้านอารมณ์ ความคิด และการแสดงออก Sweet\_Moonนำเสนอตัวละครให้เห็นทั้งด้านที่ดี และไม่ดี

ด้วยเหตุนี้ ผู้วิจัยจึงมีความสนใจที่จะศึกษาพฤติกรรมด้านบวกและด้านลบของตัวละครในนวนิยายออนไลน์ของ Sweet\_Moon ทั้งหมด 22 เรื่อง โดยผู้วิจัยเลือกศึกษาพฤติกรรมของตัวละครเอกฝ่ายชายและตัวละครเอกฝ่ายหญิง เพื่อแสดงให้เห็นว่าการสร้างตัวละครของ Sweet\_Moon มีความสมจริงและคล้ายคลึงกับมนุษย์ในชีวิตจริงอย่างไรบ้าง

**วัตถุประสงค์**

เพื่อศึกษาพฤติกรรมด้านบวกและด้านลบของตัวละครเอกฝ่ายชายและฝ่ายหญิงในนวนิยายออนไลน์ของ Sweet\_Moon

**ทบทวนวรรณกรรม**

สิทธา อุปนิกขิตเขียนวิทยานิพนธ์เรื่อง “พฤติกรรมตัวละครวัยรุ่นที่ปรากฎในนวนิยายบนอินเทอร์เน็ตและทัศนคติของผู้อ่าน” มุ่งศึกษาวิเคราะห์ลักษณะนวนิยายบนอินเทอร์เน็ตลักษณะพฤติกรรมตัวละครวัยรุ่นในนวนิยายบนอินเทอร์เน็ต และวิเคราะห์ทัศนคติของผู้อ่าน พบว่านวนิยายบนอินเทอร์เน็ตมีการเผยแพร่ที่แตกต่างกับการเผยแพร่นวนิยายที่เป็นเล่ม โดยใช้สื่อประสมเป็นองค์ประกอบและมีการเผยแพร่ทันทีโดยไม่มีผู้กรองสารแบบที่นวนิยายเล่มมีบรรณาธิการเป็นผู้กรองสาร ในพฤติกรรมของตัวละครวัยรุ่นพบว่านวนิยายรักตัวละครมีลักษณะคู่รักวัยรุ่นชายหญิงทะเลาะกัน และวัยรุ่นหญิงจะเป็นฝ่ายถูกกระทำจากวัยรุ่นชายเสมอ นวนิยายแฟนตาซีมีลักษณะเป็นความก้าวร้าวที่ทำไปโดยหน้าที่ และแสดงออกถึงความเก่งกาจและความกล้าหาญในการต่อสู้ นวนิยาย Y มีลักษณะพฤติกรรมรักร่วมเพศ และแสดงออกถึงกิจกรรมทางเพศในเพศชายและเพศหญิงด้วยกัน สำหรับทัศนคติของผู้อ่านพบว่าผู้อ่านต้องการให้ตัวละครวัยรุ่นมีลักษณะที่เหมือนและสมจริงกับชีวิตของมนุษย์ทั่วไปมากกว่าลักษณะตัวละครวัยรุ่นในนวนิยายบนอินเทอร์เน็ตดังกล่าว

พัชราวลี จินนิกร เขียนวิทยานิพนธ์เรื่อง “การศึกษาภาพลักษณ์ของตัวละครหญิงในวรรณกรรมเรื่อง ผู้ชนะสิบทิศ” มุ่งศึกษาภาพลักษณ์และกลวิธีการนำเสนอภาพลักษณ์ของตัวละครหญิงในวรรณกรรมเรื่อง ผู้ชนะสิบทิศ โดยศึกษาตัวละครหญิงที่มีภาพลักษณ์ที่ชัดเจนจำนวน 10 ตัว ได้แก่ ตละแม่จันทรา ตละแม่กุสุมา นันทะวดี กันทิมา อเทตยา ตองสา ปอละเตียง เชงสอบู โชอั้ว และตละเจ้ามุขอาย พบว่าภาพลักษณ์ของตัวละครหญิงแบ่งเป็น 2 ประเภท ได้แก่ 1.ภาพลักษณ์เชิงบวกประกอบด้วยภาพลักษณ์ด้านรูปโฉมที่งดงาม ภาพลักษณ์ด้านความมีคุณธรรม และภาพลักษณ์ด้านความมีวุฒิภาวะ 2.ภาพลักษณ์เชิงลบ ประกอบด้วยภาพลักษณ์ด้านการขาดคุณธรรม และภาพลักษณ์ด้านการขาดวุฒิภาวะ กลวิธีการนำเสนอตัวละครกลวิธีการนำเสนอภาพลักษณ์แบ่งเป็น 2 กลวิธี ได้แก่ 1.กลวิธีการนำเสนอตัวละครประกอบด้วยการบรรยายลักษณะของตัวละคร ทั้งการบรรยายลักษณะของตัวละครทางตรงและการบรรยายลักษณะของตัวละครทางอ้อม การตั้งชื่อตัวละคร และการใช้คู่ตรงข้าม 2.กลวิธีการใช้ภาพพจน์และสัญลักษณ์ ได้แก่ การใช้ภาพพจน์ประกอบด้วย อุปมา นามนัย อติพจน์ อุปลักษณ์ และการอ้างถึง และการใช้สัญลักษณ์ยาขอบสามารถใช้กลวิธีการนำเสนอภาพลักษณ์ได้สอดคล้องเหมาะสมส่งผลให้ผู้อ่านเห็นภาพลักษณ์ของตัวละครหญิงได้อย่างชัดเจน

**วิธีการดำเนินงาน**

1. ศึกษาเอกสารและงานวิจัยที่เกี่ยวข้องกับตัวละคร

2. ค้นคว้ารวบรวมนวนิยายออนไลน์ของ Sweet\_Moon ทั้งหมด 22 เรื่อง

3. ศึกษาพฤติกรรมตัวละครในนวนิยายออนไลน์ของ Sweet\_Moon ตามวัตถุประสงค์ของการวิจัย

4. เรียบเรียงผลการศึกษาที่ได้จากการวิเคราะห์

5. สรุปและอภิปรายผลการวิจัย

**ผลการวิจัย**

จากการวิเคราะห์พฤติกรรมด้านบวกและด้านลบของตัวละครในนวนิยายออนไลน์ของ Sweet\_Moon พบว่า

**1. พฤติกรรมด้านบวกของตัวละครในนวนิยายออนไลน์ของ Sweet\_Moon**

พฤติกรรมด้านบวก หมายถึง พฤติกรรมที่ตัวละครสื่อออกมาในเชิงบวก เป็นพฤติกรรมที่ส่งผลดีต่อตนเองและคนรอบข้าง เป็นพฤติกรรมที่ผู้แต่งเลียนแบบมาจากพฤติกรรมของมนุษย์ในชีวิตจริง เพื่อสะท้อนให้เห็นถึงด้านที่ดีของมนุษย์ ซึ่งอาจมาจากลักษณะนิสัยที่มีมาแต่กำเนิด หรือการอบรมเลี้ยงดูจากคนในครอบครัว ซึ่งในนวนิยายออนไลน์ของ Sweet\_Moon พบพฤติกรรมด้านบวกของตัวละคร ได้แก่

**1.1 ความอ่อนโยน**

ในด้านนี้ Sweet\_Moon สร้างตัวละครให้มีลักษณะนิสัยที่อ่อนโยน จิตใจดี ใส่ใจคนรอบข้างและเห็นอกเห็นใจผู้อื่นอยู่เสมอ ซึ่งตัวละครจะแสดงพฤติกรรมดังกล่าวผ่านการกระทำ ความคิดหรือคำพูดที่สื่อออกมา

ตัวอย่างตัวละครที่มีพฤติกรรมแสดงออกถึงความอ่อนโยน คือ “ไหมฟ้า” จากเรื่อง “LOVE MISCREANT พันธะร้าย ทำลายรัก” ในเรื่องไหมฟ้าและทิมทั้งสองคนเคยรักกันมาก แต่ทิมต้องไปเรียนต่อที่ต่างประเทศทำให้ทั้งคู่ต้องแยกจากกัน ทิมได้มีแฟนใหม่และพึ่งจะกลับมาบ้าน เนื่องจากแฟนใหม่บอกเลิก การกลับมาบ้านครั้งนี้ทำให้ทิมเปลี่ยนไปมาก เขามักจะกลั่นแกล้งหรือทำร้ายไหมฟ้าอยู่เสมอ เนื่องจากเกลียดที่ไหมฟ้าทำดีกับเขาเหมือนกับแฟนเก่าที่เคยทำ แต่ไหมฟ้าก็ไม่เคยโกรธหรือคิดแค้นต่อเขา มีแต่คอยดูแลและปลอบใจทิมในยามที่โศกเศร้าเสียใจเมื่อต้องเสียคนรักไป โดยผู้แต่งได้นำเสนอให้เห็นถึงพฤติกรรรมด้านบวกของไหมฟ้า ผ่านคำพูดของโทมัสพ่อของทิม ดังความว่า

“เธอเป็นเด็กที่จิตใจดี อ่อนโยน ถูกทิมแกล้งขนาดนี้ก็ยังเป็นห่วงเขาอีก”

อีกตัวอย่างหนึ่ง คือ “ยูอา” จากเรื่อง “UR LOVE แผนซ่อนร้าย ดึงพี่ชายแสนดีให้ตกหลุมรัก” ในเรื่องยูอาได้รับหน้าที่ให้ดูแลน้องสาวของเจ้านายที่ยังเด็กมากและทำอะไรไม่ทันคิด ยูอาจึงคอยเตือนและคอยดูแลเธอในทุก ๆ เรื่องเป็นอย่างดี และมักจะเผยด้านที่อ่อนโยนออกมาให้เห็นเสมอ ตัวอย่างลักษณะนิสัยและพฤติกรรมด้านบวกของยูอา ผ่านทางความคิดของแคร์น้องสาวของเจ้านายยูอา ดังความว่า

“พี่ยูเป็นผู้ชายที่อ่อนโยนและแสนดี จนฉันเองก็แอบหวั่นใจ”

**1.2** **ความเข้มแข็ง**

ในด้านนี้ Sweet\_Moon สร้างตัวละครให้มีลักษณะนิสัยที่เข้มแข็ง ต่อสู้ดิ้นรน โดยไม่ย่อท้อต่อความยากลำบาก ถึงแม้จะเจอกับสถานการณ์ที่เลวร้ายเพียงใด ก็สามารถผ่านมันไปได้ด้วยจิตใจที่เข้มแข็ง

ตัวอย่างตัวละครที่มีพฤติกรรมแสดงออกถึงความเข้มแข็ง คือ “เพ” จากเรื่อง “BADBOY HOT อันตราย ร้ายรักสุดขั้ว” ในเรื่องเพเป็นเพียงเด็กกำพร้าที่ต้องอยู่อย่างโดดเดี่ยว ไร้ญาติขาดมิตรมาตั้งแต่เด็ก ทำงานหาเลี้ยงตัวเองโดยตลอด แต่เธอก็ไม่เคยย่อท้อต่อความลำบาก ความเข้มแข็งในจิตใจทำให้เธอไม่รู้สึกหวาดกลัวหรือน้อยใจในโชคชะตา เธอกลับมองว่าทุกอย่างที่ผ่านเข้ามาล้วนเป็นประสบการณ์ที่สอนให้เธอรู้จักเรียนรู้ โดยผู้แต่งได้นำเสนอให้เห็นถึงพฤติกรรรมด้านบวกของเพ ดังความว่า

“เธอพยายามหาความรู้ใส่ตัวตลอดเวลา เพราะเธอต้องอยู่คนเดียว เธอ จึงต้องเข้มแข็ง..เธอไม่เคยร้องไห้เลยสักครั้งที่โชคชะตาเล่นตลกกับเธอแบบนี้”

อีกตัวอย่างหนึ่ง คือ “มินญา” จากเรื่อง “LOVE HOT ร้าย รัก ร้อน ของผู้ชายสารเลว” ในเรื่องมินญาเป็นเด็กกำพร้าที่ครอบครัวเสียชีวิตด้วยอุบัติเหตุ จึงต้องทำงานหาเลี้ยงตัวเองเพียงลำพัง เธอจึงใช้ความเข้มแข็งต่อสู้กับปัญหาที่เข้ามา ใช้ชีวิตบนพื้นฐานความประหยัดอดออม และไม่เคยย่อท้อต่อความลำบาก โดย ผู้แต่งได้นำเสนอให้เห็นพฤติกรรมด้านบวกของมินญาผ่านความคิดของตัวมินญาเอง ดังความว่า

“ฉันกินอยู่อย่างประหยัด แต่ถึงอย่างนั้นฉันก็ไม่เคยย่อท้อกับชีวิตที่ แสนลำบากนี้เลย”

**1.3 ความร่าเริงสดใส**

ในด้านนี้ Sweet\_Moon สร้างตัวละครให้มีลักษณะนิสัยที่ร่าเริงยิ้มแย้มแจ่มใส เป็นตัวละครที่คอยสร้างรอยยิ้มให้กับตัวละครอื่นและผู้อ่าน เป็นตัวละครที่ช่วยให้ผู้อ่านรู้สึกคลายเครียด

ตัวอย่างตัวละครที่มีพฤติกรรมแสดงอออกถึงความร่าเริงสดใส คือ “ตี้” จากเรื่อง “DANGEROU TIME เวลารัก” ในเรื่องตี้มักจะโดนเพื่อน ๆ ล้อว่าเป็นยัยเฉิ่ม ไร้รสนิยม แต่เธอก็ไม่เคยคิดมากกับคำดูถูกนั้นยังคงยิ้มรับกับทุกอย่าง และคอยสร้างรอยยิ้ม เสียงหัวเราะให้คนรอบข้างเสมอ โดยผู้แต่งได้นำเสนอให้เห็นถึงพฤติกรรมด้านบวกของตี้ ผ่านทางความคิดของแอลพี่รหัสของตี้ ดังความว่า

“ผมยิ้มให้น้องรหัสที่แสนเฉิ่ม ถึงเธอจะเฉิ่มอย่างที่เพื่อนเธอบอก ทว่ามี บางอย่างที่สะกดเขา นิสัยที่ร่าเริงแจ่มใส ท่าทางที่ไม่ได้แต่งแต้ม มันดูเป็น ธรรมชาติมากจริงๆ”

อีกตัวอย่างหนึ่ง คือ “แคร์” จากเรื่อง “UR LOVE แผนซ่อนร้าย ดึงพี่ชายแสนดีให้ตกหลุมรัก” ในเรื่องแคร์มีลักษณะนิสัยเป็นเด็กร่าเริงสดใส เนื่องจากเติบโตมาจากครอบครัวที่อบอุ่น ล้อมรอบไปด้วยความรักเธอจึงเป็นเหมือนวิตามินให้คนรอบข้าง ใครอยู่ใกล้ก็ย่อมได้รับความสดใสจากเธอ โดยผู้แต่งนำเสนอพฤติกรรมด้านบวกของแคร์ผ่านทางความคิดของเชคลูกพี่ลูกน้องของแคร์ ดังความว่า

“แคร์เป็นเด็กร่าเริงมาตั้งแต่เด็ก ไม่แปลกที่ใครๆอยู่ด้วยแล้วจะมีความสุข”

**1.4 การมองโลกให้แง่ดี**

ในด้านนี้ Sweet\_Moon สร้างตัวละครให้มีลักษณะนิสัยมองโลกในแง่ดี มองทุกอย่างที่เกิดขึ้นอย่างมีเหตุมีผล เมื่อผู้อื่นกระทำสิ่งที่ไม่ดีกับตัวเองก็พยายามเข้าใจการกระทำของผู้อื่นว่าที่เขาทำไปย่อมมีเหตุผล ไม่เคยโกรธแค้นหรือคิดชิงชังใคร

ตัวอย่างตัวละครที่มีพฤติกรรมที่แสดงออกถึงการมองโลกในแง่ดี ได้แก่ “อีฟ” จากเรื่อง “NO HEART คนไร้หัวใจ” ในเรื่องอีฟคบอยู่กับราชันย์ที่เป็นศัตรูของไวท์ ไวท์คิดอยากแก้แค้นราชันย์จึงไปจับตัวอีฟมากักขังไว้และทำร้ายเธออยู่บ่อยครั้ง และเมื่ออีฟได้รู้เหตุผลว่าที่ไวท์ทำไปทั้งหมดก็เพราะแฟนของเธอเคยทำไม่ดีกับไวท์ก่อน เธอก็เลยไม่เคยโกรธแค้นไวท์อีก และเข้าใจว่าทุกอย่างที่ไวท์ทำย่อมมีเหตุผลเสมอ โดยผู้แต่งได้นำเสนอให้เห็นถึงพฤติกรรมด้านบวกของอีฟ ผ่านทางความคิดของอีฟเอง ดังความว่า

“ฉันเชื่อว่าทุกอย่างที่พี่ไวท์ทำไปเขาต้องมีเหตุผล ถึงแม้เขาจะทำร้าย ฉันมามาก แต่ฉันก็ไม่เคยโกรธเขาเลย”

อีกตัวอย่างหนึ่ง คือ “ยิ้ม” จากเรื่อง “ONE TWINS พี่ชายทวงรัก” ในเรื่องยิ้มเป็นคุณหนูตกอับที่บ้านล้มละลายแล้วพ่อแม่ก็ทิ้งเธอไปเพื่อหนีหนี้ เธอจึงต้องอาศัยอยู่คนเดียวแต่เธอก็ไม่เคยโทษพ่อแม่ที่ทิ้งเธอไปเลยและมองว่าท่านทั้งสองย่อมมีเหตุผลเสมอ โดยผู้แต่งนำเสนอให้เห็นพฤติกรรมด้านบวกของยิ้ม ผ่านทางความคิดของยิ้มเอง ดังความว่า

“ฉันเป็นพวกมองโลกในแง่ดีน่ะ ต่อให้เจอกับอะไร ฉันก็ต้องยิ้มไว้เหมือนกับชื่อของฉัน ฉันเชื่อนะว่าสุดท้ายแล้วฉันจะผ่านมันไปได้”

**1.5 ความเป็นสุภาพบุรุษ**

ในด้านนี้ Sweet\_Moon สร้างตัวละครให้มีนิสัยเป็นสุภาพบุรุษ ให้เกียรติผู้อื่นอยู่เสมอ ไม่ทำร้ายผู้ที่อ่อนแอกว่า ดูแลปกป้องคนในครอบครัว และไม่ทำให้ผู้อื่นเสื่อมเสียชื่อเสียง

ตัวอย่างตัวละครที่มีพฤติกรรมแสดงออกถึงความเป็นสุภาพบุรุษ ได้แก่ “ขุนทัพ” จากเรื่อง “LOSE BALANCE พี่ขุนหลงเด็ก” ในเรื่องขุนทัพกับแก้มยุ้ยมีความรู้สึกดี ๆ ให้กันทั้งที่ทั้งสองมีสถานะเป็นพี่น้องกัน เพราะแก้มยุ้ยเป็นเด็กที่แม่ขุนทัพรับอุปการะเป็นบุตรบุญธรรม ขุนทัพจึงแสดงความเป็นสุภาพบุรุษโดยการไปบอกความจริงเรื่องที่เขากับแก้มยุ้ยรักกันกับผู้เป็นแม่ เพื่อความถูกต้องและรักษาเกียรติและศักดิ์ศรีของแก้มยุ้ย ไม่ให้แก้มยุ้ยถูกมองไม่ดี โดยผู้แต่งได้นำเสนอให้เห็นถึงพฤติกรรมด้านบวกของขุนทัพ ผ่านทางคำพูดของ ขุนทัพเอง ดังความว่า

“ผมกับแก้มยุ้ยเราสองคนเกินเลยคำว่าพี่น้องกันแล้วครับแม่ ผมพร้อมจะรับผิดชอบและดูแลแก้มยุ้ยทุกอย่าง ผมรักแก้มยุ้ย และไม่อยากทำให้น้องเสื่อมเสียจึงมาสารภาพทุกอย่างกับแม่”

อีกตัวอย่างหนึ่ง คือ “อิฐ” จากเรื่อง “GOOD BOY ตราบาปร้าย พันธนาการรัก” ในเรื่องอิฐตกหลุมรักกีวี่ตั้งแต่ครั้งแรกที่เจอกัน ทั้งคู่มีโอกาสได้เจอกันหลังจากนั้นบ่อยครั้ง และพัฒนาความสัมพันธ์กันมาเรื่อยๆ ซึ่งในระหว่างนั้น อิฐรักและให้เกียรติกีวี่มาก ไม่เคยล่วงเกินเหลือทำอะไรให้กีวี่เสียหายเลยแม้แต่น้อย โดย ผู้แต่งได้นำเสนอพฤติกรรมด้านบวกของอิฐ ผ่านทางความคิดของสิตาคู่หมั้นของอิฐ ดังความว่า

“พี่อิฐทั้งหล่อ ทั้งรวย และเป็นสุภาพบุรุษ ไม่มีใครเหมาะสมกับฉันเท่า เขา ฉันจะไม่ยอมให้ใครมาแย่งเขาไปเด็ดขาด”

**1.6 ความเป็นตัวของตัวเอง**

ในด้านนี้ Sweet\_Moonสร้างตัวละครให้มีความเป็นตัวเองสูง ไม่สนใจกระแสนิยม ไม่พยายามเปลี่ยนตัวเองตามคนอื่น และเชื่อมั่นในความคิดของตนเอง ทำอะไรก็ไม่กลัวที่จะล้มเหลวและมั่นใจว่าสิ่งที่ตนเองทำเป็นสิ่งที่ดีแล้ว พึ่งพาตนเองและสามารถปรับตัวเข้ากับสถานการณ์ต่าง ๆ ได้อย่างรวดเร็ว และมีความกล้าที่จะตัดสินใจในเรื่องต่างๆ นับว่าเป็นเสน่ห์อย่างหนึ่งของตัวละครนี้

ตัวละครที่มีพฤติกรรมที่แสดงให้เห็นถึงความเป็นตัวของตัวเอง คือ “โฟม” จากเรื่อง “NUMB PUT เมียผมนิ่งเฉย แต่รักจริง” ในเรื่องโฟมเป็นผู้หญิงที่มีความเป็นตัวของตัวเองสูงมาก ไม่สนใจว่าจะถูกคนอื่นมองอย่างไร ไม่พยายามเปลี่ยนตัวเองเพื่อใคร ใช้ชีวิตเรียบง่ายตามแบบฉบับของตัวเอง โดยผู้แต่งได้นำเสนอให้เห็นถึงพฤติกรรมด้านบวกของโฟม ผ่านความคิดของเถื่อนเพื่อนสนิทของโฟม ดังความว่า

“โฟมเป็นอย่างงี้มาแต่ไหนแต่ไร เธอไม่เคยสนใจว่าคนอื่นจะมองยังไง มีความเป็นตัวเองสูง นิ่งเฉยกับทุกสิ่ง เธอแตกต่างจากผู้หญิงคนอื่น ๆ และผมมองว่ามันคือเสน่ห์อย่างหนึ่งของเธอ”

อีกตัวอย่างหนึ่ง คือ “เอฟ” จากเรื่อง “NOT GOOD ลอง (ไม่) รัก” ในเรื่องเอฟหลงรักไคตั้งแต่แรกเห็น เธอจึงตัดสินใจที่บอกความรู้สึกที่มีต่อเขา โดยที่ไม่กลัวว่าตัวเองจะผิดหวัง และคิดอยู่เสมอว่าสิ่งที่เธอทำเป็นสิ่งที่ดีที่สุดแล้ว โดยผู้แต่งได้นำเสนอให้เห็นถึงพฤติกรรมด้านบวกของเอฟ ผ่านทางคำพูดของเอฟเอง ดังความว่า

“เมื่อได้บอกความรู้สึกกับเขาไปแล้ว ต่อให้ต้องผิดหวังแต่ฉันก็ ทำมันดี ที่สุดแล้วจริง ๆ ฉันเชื่อว่าสักวันเขาต้องเห็นความรักของฉัน”

* 1. **ความจริงจัง ตั้งใจ**

ในด้านนี้ Sweet\_Moon สร้างตัวละครให้มีนิสัยจริงจัง ตัดสินใจทุกอย่างอย่างมีเหตุผลคิดไตร่ตรองอย่างรอบคอบ ให้ความสำคัญกับทุกเรื่องที่ทำ ตั้งเป้าหมายอะไรไว้แล้วก็จะทำให้สำเร็จตามที่ต้องการด้วยความตั้งใจและใส่ใจ

ตัวอย่างตัวละครที่มีพฤติกรรมที่แสดงออกถึงความจริงจัง ตั้งใจ คือ “แม็ก” จากเรื่อง “TWO TWINS น้องชายตามรัก” ผู้แต่งสร้างตัวละครให้มีความจริงจัง คือ ในเรื่องแม็กเป็นช่างภาพให้กับบริษัท ถ่ายแบบ แห่งหนึ่ง ซึ่งงานที่เธอได้รับล้วนแล้วแต่เป็นงานที่ใหญ่และใหม่สำหรับเธอ เธอจึงต้องจริงจังและตั้งใจในการทำงานเป็นอย่างมาก เพื่อให้ผลงานออกมาดีที่สุด โดยผู้แต่งได้นำเสนอให้เห็นถึงพฤติกรรมด้านบวกของแม็ก ผ่านทางความคิดของขุนทัพ ดังความว่า

“แม็กเป็นคนที่จริงจังกับงานมาก ผมรู้ว่าถ้าโซลหรือไพเรทป่วนจนงานของเธอพัง ทั้งสองคนจะต้องเจอแม็กเล่นงานอย่างหนักแน่นอน ถึงแม้เธอจะมาทำงานได้ไม่นานแต่ผลงานที่ออกมาทำให้ผมรู้ว่าแม็กตั้งใจและทุ่มเทกับมันมากจริงๆ”

อีกตัวอย่างหนึ่ง คือ “ไพเรท” จากเรื่อง “ONE TWINS พี่ชายทวงรัก” ในเรื่องเป็นเจ้าของโชว์รูม รถยนต์แห่งหนึ่งที่เขามีหุ้นส่วนร่วมกันกับเพื่อนอยู่ ไพเรทตั้งใจและทุ่มเทแรงกายแรงใจให้กับโชว์รูมแห่งนี้มาก เขาเป็นคนที่จริงจังกับงานและการสร้างอนาคตของตัวเอง จึงทำให้ตกเป็นเป้าหมายของสาว ๆ หลาย ๆ คน โดยผู้แต่งนำเสนอให้เห็นถึงพฤติกรรมด้านบวกของไพเรท ผ่านทางคำพูดของภูผาเพื่อนสนิทไพเรท ดังความว่า

“ถ้าเป็นเรื่องเกี่ยวกับอนาคตของตัวเองมันไม่เคยปล่อยผ่าน นี่ล่ะมั้งเป็นอีก เหตุผลที่สาว ๆ หลายคนอยากได้มัน”

* 1. **ความสุภาพเรียบร้อย**

ในด้านนี้ Sweet\_Moon สร้างตัวละครให้มีนิสัยสุภาพเรียบร้อย รู้จักกาละเทศะ อ่อนน้อมถ่อมตนต่อผู้ใหญ่ มีมารยาทการวางตัวที่ดี รักนวลสงวนตัว คิดและทำแต่เรื่องที่ดีด้วยความจริงใจไม่เสแสร้ง

ตัวละครที่มีพฤติกรรมที่แสดงออกถึงความสุภาพเรียบร้อย คือ“แก้มยุ้ย” จากเรื่อง “LOSE BALANCE พี่ขุนหลงเด็ก” ในเรื่องแก้มยุ้ยเป็นเด็กที่ถูกรับมาอุปการะเลี้ยงดูจากมหาเศรษฐีคนหนึ่ง เธอได้รับการอบรมเลี้ยงดูมาอย่างดี ทำให้เธอมีนิสัยที่น่ารัก สุภาพเรียบร้อย พูดจาไพเราะอ่อนหวาน และเชื่อฟังคำสั่งสอนจากผู้ใหญ่เสมอ โดยผู้แต่งได้นำเสนอให้เห็นถึงพฤติกรรมด้านบวกของแก้มยุ้ย ผ่านทางคำพูดของนารา ดังความว่า

“น้องแก้มยุ้ยเป็นเด็กที่น่ารักมากเลยนะคะพี่ขุน ทั้งเรียบร้อย พูดจาก็ เพราะนาราไม่แปลกใจเลยที่พี่ขุนจะตกหลุมรักเธอ ขนาดนาราเป็นผู้หญิง ด้วยกันยังอดชื่นชมน้องไม่ได้เลย”

**1.9 ความกตัญญูกตเวที**

ในด้านนี้ Sweet\_Moon สร้างตัวละครให้มีความกตัญญูรู้กตเวที สำนึกในบุญคุณผู้ที่ให้การช่วยเหลือและอุปการะเลี้ยงดูมาตลอด ยกย่องเทิดทูน และทำทุกอย่างเพื่อตอบแทนผู้มีพระคุณ แม้ตนเองจะไม่มีความสุขก็ตาม

ตัวละครที่มีพฤติกรรมแสดงให้เห็นถึงความกตัญญูกตเวที คือ “นารา” จากเรื่อง “XXX KINDLE มังกรเผารัก” ในเรื่องนาราเป็นเด็กกำพร้าที่ถูกนำมาเลี้ยง จึงถูกพ่อแม่บุญธรรมโขลกสับให้ทำงานหามรุ่งหามค่ำ เพื่อนำเงินมาให้ทั้งสองที่ติดการพนัน แต่นาราก็ไม่เคยบ่นสักคำ เพราะคิดเสมอว่าการที่เธอเติบโตมาได้ก็เพราะพ่อแม่บุญธรรมเป็นคนเลี้ยงดูมา เธอจึงพร้อมจะทำทุกอย่างเพื่อตอบแทนพระคุณพ่อแม่บุญธรรมของเธอ โดยผู้แต่งนำเสนอให้เห็นถึงพฤติกรรมด้านบวกของนารา ผ่านทางคำพูดนาราเอง ดังความว่า

“ถึงแม้พ่อกับแม่จะทำร้ายนารายังไง แต่อย่างน้อยพวกเขาก็มี ส่วนที่ ทำให้นารามีทุกวันนี้ได้ นาราจะพยายามทำทุกอย่างเพื่อตอบแทนพวกเขาค่ะ”

อีกตัวอย่างหนึ่ง คือ “เนปจูน”จากเรื่อง “BAD GUY ถึงร้ายก็จะรัก” ในเรื่องเนปจูนเป็นเด็กกำพร้าที่พ่อแม่เอามาทิ้งไว้ซอกตึกโรงจำนำแห่งหนึ่งตั้งแต่อายุ 15 ปี เธอจึงเหมือนกับขอทานที่ได้แต่นั่งรอให้เจ้าของ โรงรับจำนำข้าวและน้ำมาบริจาคให้ ต่อมาเธอได้พบกับฟินิกซ์ที่มอบแหวนวงหนึ่งให้กับเธอแล้วบอกว่าถ้ามีโอกาสค่อยมาตอบแทนเขา ซึ่งแหวนวงนั้นมีมูลค่ามหาศาลทำให้เนปจูนได้มีชีวิตใหม่ พอโตขึ้นเธอก็ออกตามหาเขาเพื่อที่จะตอบแทนพระคุณเขา สุดท้ายเธอก็หาฟินิกซ์จนเจอแล้วสัญญากับตัวเองว่าจะทำทุกอย่างที่เขาต้องการเพื่อตอบแทนบุญคุณ โดยผู้แต่งนำเสนอให้เห็นถึงพฤติกรรมด้านบวกของเนปจูนผ่านทางความคิดของเนปจูนเอง ดังความว่า

“ฉันจะทำทุกอย่างที่เขาต้องการ เพื่อตอบแทนที่เขาให้ชีวิตใหม่กับฉัน”

**2. พฤติกรรมด้านลบของตัวละครในนวนิยายออนไลน์ของ Sweet\_Moon**

พฤติกรรมด้านลบหมายถึง พฤติกรรมที่ตัวละครสื่อออกมาในเชิงลบ เป็นพฤติกรรมที่ส่งผลร้ายต่อตนเองและคนรอบข้าง เป็นพฤติกรรมที่ผู้แต่งเลียนแบบมาจากพฤติกรรมของมนุษย์ในชีวิตจริง เพื่อสะท้อนให้เห็นถึงด้านที่ไม่ดีของมนุษย์ ซึ่งอาจเกิดจากอุปนิสัยส่วนตัว สภาพแวดล้อม หรือสังคมที่อาศัยอยู่ ซึ่งใน นวนิยายออนไลน์ของ Sweet\_Moon พบพฤติกรรมด้านลบของตัวละคร

**2.1 ความใจอ่อน**

ในด้านนี้ Sweet\_Moon สร้างตัวละครให้มีนิสัยเป็นคนที่ใจอ่อน เป็นตัวละครที่ไม่มีภูมิคุ้มกันทางจิตใจ เมื่อโดนกระตุ้นด้วยความน่าสงสาร ก็จะเกิดอารมณ์เห็นอกเห็นใจผู้อื่นโดยไม่คำนึงว่าสิ่งที่ผู้อื่นแสดงออกมานั้นเป็นเรื่องจริงหรือเรื่องหลอกลวง สุดท้ายก็มักจะนำพาตัวเองไปสู่ความเสียใจอยู่บ่อยครั้ง ซึ่งตัวละครจะแสดงพฤติกรรมดังกล่าวผ่านการกระทำ ความคิดหรือคำพูดที่สื่อออกมา

ตัวอย่างตัวละครที่มีพฤติกรรมแสดงออกถึงความใจอ่อน คือ “ลาสนีม” จากเรื่อง “SHAKE GIVE UP เขย่ารัก กระแทกหัวใจจอมวายร้ายหน้าใส” ในเรื่องเชคชอบลาสนีมมากทั้ง ๆ ที่รู้ว่าลาสนีมมีแฟนอยู่แล้ว เขาจึงวางแผนจะแย่งลาสนีมมาเป็นของตัวเอง โดยการบอกชอบลาสนีมและเขาขอเพียงแค่ได้รักเธอฝ่ายเดียวก็เพียงพอแล้ว ด้วยความใจอ่อนลาสนีมก็เกิดความรู้สึกเห็นใจ เชคจึงพยายามทำทุกอย่างให้เขารู้สึกดีขึ้นโดยการยอมไปไหนมาไหนกับเขาบ้างในบางครั้ง สุดท้ายลาสนีมก็ถูกเชคหลอกลวงจนพลาดไปมีความสัมพันธ์กับเขา โดยสาเหตุก็มาจากความใจอ่อนจนเกินเหตุของเธอ โดยผู้แต่งได้นำเสนอให้เห็นพฤติกกรมด้านลบของลาสนีมผ่านทางความคิดของยูอาเพื่อนสนิทของลาสนีม ดังความว่า

“ตั้งแต่รู้จักกันมาลาสนีมเป็นผู้หญิงใจอ่อนมาก ผมเชื่อว่าถ้าเชคสำนึก ได้และปรับปรุงตัวเองให้ลาสนีมเห็น ไม่นานลาสนีมก็จะให้อภัยเขาเอง แต่ ตอนนี้คงต้องให้เวลาทั้งคู่ได้ทบทวนหัวใจตัวเองก่อน”

อีกตัวอย่างหนึ่ง คือ “หอม” จากเรื่อง “LOVE CASANOVA สยบรักร้าย ผู้ชายจอมเจ้าชู้” ในเรื่องหอมเป็นผู้หญิงที่ใจอ่อน โกรธคนอื่นได้เพียงชั่วคราว เช่น เมื่อตอนที่ริวโกหกหลอกลวงว่ารักเธอ และหอมมารู้ความจริงในภายหลังว่าที่ริวแสดงออกว่ารักเธอนั้นเพียงเพราะต้องการมีสัมพันธ์กับเธอเท่านั้น ทำให้หอมเสียใจและโกรธริวมาก แต่พอริวมาขอโทษหอมก็เกิดความรู้สึกใจอ่อนเห็นอกเห็นใจ และให้เขาอภัยทันที โดยไม่คิดไตร่ตรองถึงการกระทำของอีกฝ่ายที่เคยทำไม่ดีกับตนเอง ผู้แต่งนำเสนอผ่านทางความคิดของริว ดังความว่า

“จุดอ่อนของหอมก็คือความใจอ่อน เธอโกรธผมได้ไม่นานหรอก พอผม ไปขอโทษและง้อเธอนิดหน่อยเธอก็หายแล้ว นี่อาจเป็นเหตุผลที่ทำให้ผมอยาก เก็บเธอไว้เพราะเธอไม่งี่เง่าเหมือนกับผู้หญิงคนอื่นที่ผมเคยควง”

**2.2 ความดื้อรั้น เอาแต่ใจ**

ในด้านนี้ Sweet\_Moon สร้างตัวละครให้มีนิสัยเป็นคนดื้อรั้น เอาแต่ใจ เป็นตัวละครที่ยึดถือความคิด ความต้องการของตัวเองเป็นใหญ่ เมื่อต้องการอะไรแล้วไม่ได้ตามที่หวังจะแสดงความไม่พอใจออกมาอย่างชัดเจน โมโหหงุดหงิดและพาลใส่ผู้อื่นอย่างไร้เหตุผล และไม่ยอมรับฟังความคิดเห็นของใคร ไม่ยอมให้ใครมาบงการชีวิต และไม่ยอมแพ้ให้กับอะไรง่ายๆ

ตัวอย่างตัวละครที่มีพฤติกรรมแสดงออกถึงความดื้อรั้น เอาแต่ใจ คือ “เชอรี่” จากเรื่อง “MY TEACHER ผู้ชายคนนี้ฉันรัก” ในเรื่องเชอรี่เป็นคนดื้อรั้นและเอาแต่ใจมาก ไม่ยอมให้ใครเข้ามายุ่งวุ่นวายกับชีวิตตัวเอง เอาความคิดของตัวเองเป็นใหญ่ เนื่องจากเกิดมาในครอบครัวที่ถูกตามใจมาตั้งแต่เด็กจึงทำให้มีนิสัยที่แก้ไม่หาย เมื่อคนอื่นว่ากล่าวตักเตือนก็จะเกิดอารมณ์ไม่พอใจ เพราะนิสัยที่ไม่ยอมคนของเธอเอง โดยผู้แต่งได้นำเสนอให้เห็นพฤติกรรมด้านลบของเชอรี่ผ่านทางความคิดของวิน ดังความว่า

“เชอรี่เป็นผู้หญิงดื้อรั้นและหัวแข็งมาก ดื้อมาก และหัวรั้นด้วย ผู้หญิงอย่างเธอเอาตัวเองเป็นใหญ่ และแน่นอนว่าคงไม่ฟังใครแม้แต่เขา”

อีกตัวอย่างหนึ่ง คือ “เรรัน” จากเรื่อง “LOVE COOL ร้ายรักผู้ชายจอมเย็นชา” ในเรื่องเรรันมีลักษณะนิสัยเป็นคนเอาแต่ใจตนเอง และอยากได้อะไรก็ต้องได้ โดยที่ไม่สนว่าสิ่งที่ตนเองอยากได้เป็นเรื่องที่สมควรหรือไม่ เช่นการที่เธอไปหลงรักเซฟผู้ชายที่มีภรรยาแล้ว และพยายามจะไปแย่งเขามาเพื่อเป็นของตนโดยผู้แต่งนำเสนอให้เห็นพฤติกรรมด้านลบของเรรัน ผ่านทางความคิดของเรรันเอง ดังความว่า

“ฉันบอกแล้วไงว่าถ้าฉันอยากได้อะไรฉันก็ต้องได้ ฉันอยากได้เซฟและแน่นอนต่อให้ยันเมียจืดชืดนั่นต้องเสียใจ ฉันก็จะทำ”

และอีกตัวอย่างหนึ่ง คือ โซล จากเรื่อง “STAR SECRETS ไอดอลคลั่งรัก” ในเรื่องโซลเป็นนายแบบชื่อดังที่ได้รับฉายาว่าเป็นนายแบบที่ขี้เหวี่ยง ขี้วีนมากที่สุด เมื่อเขาต้องการอะไรแล้วไม่ได้ดั่งใจก็จะพาลหงุดหงิดอารมณ์เสียใส่คนอื่นโดยไร้เหตุผล ถ้าไม่ชอบอะไรแล้วเขาก็จะไม่ทำ ไม่ว่าจะเป็นเรื่องส่วนตัวหรือเรื่องงานก็ตาม โดยผู้แต่งได้นำเสนอให้เห็นพฤติกรรมด้านลบของโซลผ่านทางคำพูดของพริกหวาน ดังความว่า

“นายนี่มันนอกจากจะขี้เหวี่ยง ขี้วีนแล้ว ยังขวางโลกอีกนะทำอะไรตามใจตัวเองตลอด”

**2.3 การมองโลกในแง่ร้าย**

ในด้านนี้ Sweet\_Moon สร้างตัวละครให้มีนิสัยเป็นคนที่มองโลกให้แง่ร้าย มองทุกอย่างไปในทางที่ไม่ดี เนื่องจากในอดีตชีวิตพบเจอแต่ความผิดหวังล้มเหลวมามาก ทำให้มีทัศคติต่อโลกในด้านลบ และมองทุกอย่างเป็นสีดำ ใช้ชีวิตบนความหดหู่ เศร้าใจ

ตัวอย่างตัวละครที่มีพฤติกรรมแสดงออกถึงการมองโลกในแง่ร้าย คือ “ควีน” จากเรื่อง “NO LOVE เรื่องนี้ความรักไม่เกี่ยว” ในเรื่องควีนเป็นคนที่มองโลกในแง่ร้าย เนื่องจากครอบครัวมีปัญหา พ่อแม่หย่าร้างกันตั้งแต่เธอยังเด็ก ทำให้ขาดความรักความอบอุ่น อีกทั้งทั้งพ่อและแม่ทำเหมือนว่าไม่ต้องการเธอคอยผลักไสไล่ส่งเธอให้ไปหาอีกฝ่ายเสมอ จนสุดท้ายเธอต้องไปอาศัยอยู่กับป้า ทำให้เธอมีปมและคิดว่าในโลกนี้ไม่มีใครต้องการเธอ โดยผู้แต่งได้นำเสนอให้เห็นพฤติกรรมด้านลบของควีน ผ่านทางคำพูดของควีนเอง ดังความว่า

“ไม่มีใครสนใจฉันหรอก แม่เราก็ไม่ได้คุยกันมานาน แม่ตัดความสัมพันธ์ กับฉัน พ่อก็มีเมียใหม่ไม่ได้ติดต่อฉันมานานแล้ว ส่วนป้าก็ไม่ได้ดูแลฉันได้ ตลอดเวลา ไม่มีใครที่ไหนสนใจฉันหรอก ฉันอยู่คนเดียวมาตลอด เพราะ ถึงยังไงฉันก็เป็นคนที่ไม่เคยมีใครต้องการอยู่แล้ว”

อีกตัวอย่างหนึ่ง คือ “เซฟ” จากเรื่อง “LOVE HOT ร้าย รัก ร้อน ของผู้ชายสารเลว” ในเรื่องเซฟเป็นคนที่มองโลกในแง่ร้าย เนื่องจากเคยถูกผู้หญิงที่เคยรักหักหลังโดยการนอกใจไปมีผู้ชายคนอื่นจนตั้งท้อง ทำให้เขาเสียใจและมีอคติต่อผู้หญิงทุกคนที่มีบุคลิกลักษณะคล้ายกับแฟนเก่าของเขา และคิดว่าผู้หญิงทุกคนเหมือนกันหมด โดยผู้แต่งนำเสนอให้เห็นพฤติกรรมด้านลบของเซฟ ผ่านความคิดของมินญา ดังความว่า

“เขามันก็แค่ผู้ชายสารเลวคนหนึ่งที่จิตใจมืดมน มองว่าผู้หญิงทุกคน ต้องเป็นเหมือนกันหมด เพียงแค่ฉันเหมือนกับแฟนเก่าเขา เขาก็ใช้มันเป็นเหตุผลที่คอยกลั่นแกล้งทำร้ายฉัน ไม่รู้ว่าฉันเคยไปทำกรรมอะไรไว้ทำไมต้องมาเจอกับผู้ชายคนนี้ด้วย”

**2.4 ความเจ้าชู้ ไม่จริงใจ**

ในด้านนี้ Sweet\_Moon สร้างตัวละครให้มีนิสัยเป็นคนเจ้าชู้ ไม่จริงใจกับใคร เป็นตัวละครที่รักสนุกแต่ไม่ผูกพัน ควงผู้หญิงไม่เคยซ้ำหน้า และไม่เคยคิดที่จะมีพันธะกับใคร หวงความโสดไม่ชอบการมีครอบครัว ชอบหว่านเสน่ห์ใส่เพศตรงข้ามเพื่อมีความสัมพันธ์กันชั่วข้ามคืนโดยไม่มีการผูกมัดใด ๆ

ตัวอย่างตัวละครที่มีพฤติกรรมแสดงออกถึงความเจ้าชู้ ไม่จริงใจกับใคร คือ “ริว” จากเรื่อง “LOVE CASANOVA สยบรักร้าย ผู้ชายจอมเจ้าชู้” ในเรื่องริวเป็นผู้ชายที่ได้รับฉายาว่าเป็นคาสโนวาตัวพ่อ ไม่มีใครไม่รู้ถึงกิตติศักดิ์ความเจ้าชู้ของเขา ริวเป็นผู้ชายที่หวงความโสดและเกลียดการมีครอบครัวมาก จึงมีสัมพันธ์กับผู้หญิงเพียงชั่วข้ามคืนไม่เคยคิดจริงจังและเอาตัวเองไปผูกมัดกับใคร โดยผู้แต่งได้นำเสนอให้เห็นพฤติกรรมด้านลบของริวผ่านทางคำพูดของริวเอง ดังความว่า

“ผมเป็นผู้ชายเจ้าชู้ เป็นพวกไม่ชอบผูกมัดกับใครและก็ไม่เคยรักใครจริง”

อีกตัวอย่างหนึ่ง คือ “ฟาโรห์” จากเรื่อง “NO LOVE เรื่องนี้ความรักไม่เกี่ยว” ในเรื่องฟาโรห์เป็นผู้ชายเจ้าชู้ ควงผู้หญิงไม่เคยซ้ำหน้า เห็นผู้หญิงเป็นเพียงเครื่องมือตอบสนองความใคร่ โดยไม่สนใจความรู้สึกของใคร ไม่เคยคิดที่จะรักและจริงจังกับใคร โดยผู้แต่งได้นำเสนอให้เห็นพฤติกรรมด้านลบของฟาโรห์ผ่านทางคำพูดของฟาโรห์เอง ดังความว่าดังความว่า

“ผู้หญิงที่มานอนกับฉันทุกคน พวกเธอรู้ดีว่าฉันไม่ผูกมัดกับใคร และที่สำคัญคนอย่างฟาโรห์ไม่คิดจะรู้สึกดีกับใคร แค่เซ็กส์เท่านั้นที่ฉันต้องการ นอกเหนือจากนั้นแล้วไม่เกี่ยว”

**2.5 ความโหดร้าย ชอบใช้ความรุนแรง**

ในด้านนี้ Sweet\_Moon สร้างตัวละครให้มีนิสัยโหดร้ายชอบใช้ความรุนแรงตัดสินปัญหา พอไม่ได้ดั่งใจก็ลงไม้ลงมือกับคู่สนทนาโดยไม่รู้จักยับยั่งชั่งใจ ทำร้ายคนอื่นอย่างไร้เหตุผลใช้กำลังเป็นใหญ่

ตัวอย่างตัวละครที่มีพฤติกรรมแสดงออกถึงความโหดร้าย ชอบใช้ความรุนแรง คือ “มอร์แกน” จากเรื่อง “BAD MORGAN ภายใต้ความรัก” ในเรื่องมอร์แกนแต่งงานกับชีตาร์ทั้งสองมักมีปัญหากันเป็นประจำ เนื่องจากชีตาร์เป็นผู้หญิงที่สวย เพรียบพร้อมทุกอย่าง ชีตาร์มีเพื่อนผู้ชายที่รู้จักหลายคนที่คอยแวะเวียนมาหา ด้วยความหึงหวง มอร์แกนจึงเกิดอารมณ์ไม่พอใจ และจบด้วยการพลั้งมือทำร้ายชีตาร์ทุกครั้ง เป็นการกระทำที่โหดร้ายสำหรับผู้หญิงคนหนึ่ง จนสุดท้ายชีตาร์ก็ทนความโหดร้ายของมอร์แกนไม่ได้ ทำให้ชีวิตการแต่งงานต้องพังลง โดยผู้แต่งได้นำเสนอให้เห็นถึงพฤติกรรมด้านลบของมอร์แกน ผ่านทางความคิดของชีตาร์ ดังความว่า

“ผู้ชายคนนี้อันตราย โหดร้าย และชั่วช้าที่สุดเท่าที่เธอเคยเจอมา เขาไม่สนว่าฉันจะเป็นอย่างไร เขาไม่เคยฟังฉันเลยสักนิด”

อีกตัวอย่างหนึ่ง คือ “ไวท์” จากเรื่อง “NO HEART คนไร้หัวใจ” ในเรื่องไวท์เป็นหัวหน้ามาเฟียของรัฐแห่งหนึ่ง เขาขึ้นชื่อเรื่องความโหดร้าย ป่าเถื่อน ใครที่ตั้งตนเป็นศัตรูกับเขา ย่อมโดนเขาฆ่าอย่างไร้ความปราณีมาแล้วทั้งสิ้น จึงไม่มีใครคิดจะยุ่งหรือตั้งตัวเป็นศัตรูกับไวท์มากนัก โดยผู้แต่งนำเสนอให้เห็นพฤติกรรมด้านลบของไวท์ ผ่านทางความคิดของริชาร์ดผู้อุปการะเลี้ยงดูไวท์ ดังความว่า

“เขารู้ว่าไวท์เป็นคนยังไง เขาฆ่าทุกคนได้โดนที่ไม่รู้สึกอะไร โหดร้ายและเลวทราม จนใครก็เอาไม่อยู่”

**2.6 ความก้าวร้าว หยาบคาย**

ในด้านนี้ Sweet\_Moon สร้างตัวละครให้มีนิสัยก้าวร้าว หยาบคาย ทั้งการกระทำและคำพูด คำที่พูดออกมาล้วนแล้วแต่เป็นคำที่ไม่สมควรพูด ไม่รู้จักกาละเทศะ ไร้มารยาท และพูดจาไม่ให้เกียรติคนฟัง

ตัวอย่างตัวละครที่มีพฤติกรรมแสดงออกถึงความก้าวร้าว หยาบคาย ได้แก่ “ปืน” จากเรื่อง “PSYCHO ROMANCE รักเด็กเลว” ในเรื่องปืนกับบัวเจอกันด้วยความบังเอิญ เนื่องจากปืนไปช่วยบัวที่ถูกโจรกระชากกระเป๋า หลังจากนั้นบัวก็มารู้ว่าปืนกำลังจะโดนไล่ออกเพราะโดดเรียน เกเร และมีเรื่องชกต่อยเป็นประจำ บัวจึงอาสามาเป็นผู้ปกครองคอยดูแลปืน แต่ปืนกลับไม่พอใจและด่าทอบัวด้วยคำพูดที่หยาบคาย โดยผู้แต่งนำเสนอให้เห็นพฤติกรรมด้านลบของปืนผ่านทางคำพูดของปืนเอง ดังความว่า

“เรื่องของฉัน มาเสือกไรด้วย ไม่ต้องมาช่วย ฉันไม่ต้องการไสหัวไปซะ!”

อีกตัวอย่างหนึ่ง คือ “ธาม” จากเรื่อง “DANGEROU TIME เวลารัก” ในเรื่องธามต้องรับตี้ที่เป็น ลูกสาวคนงานในไร่มาอยู่ด้วยตามคำสั่งของแม่ เนื่องจากตี้สอบติดมหาวิทยาลัยเดียวกันกับธาม เพื่อดูแลธาม ส่วนธามที่ไม่ชอบตี้อยู่แล้วยิ่งไม่พอใจ ไม่ว่าตี้จะทำอะไรเขาก็ไม่พอใจและคอยด่าทอดูตี้ด้วยคำพูดที่หยาบคายอยู่ตลอดเวลา โดยผู้แต่งนำเสนอให้เห็นพฤติกรรมด้านลบของธามผ่านทางคำพูดของธามเอง ดังความว่า

“สาระแนมาเรียกฉันต่อหน้าเพื่อนทำไมวะ เสือกไม่เข้าเรื่อง อย่าเสนอหน้ามาที่คณะฉันอีก ไสหัวไปเลยไป!”

**2.7 การไม่รู้จักปล่อยวาง**

ในด้านนี้ Sweet\_Moonสร้างตัวละครให้ไม่รู้จักการปล่อยวาง ยึดติดกับเรื่องในอดีตที่มันผ่านมาแล้ว และเอาอดีตที่เลวร้ายมาคอยทำร้ายตัวเองและคนรอบข้าง จนทำให้ไม่มีความสุข

ตัวอย่างตัวละครที่มีพฤติกรรมที่ไม่รู้จักการปล่อยวาง คือ “กีวี่” จากเรื่อง “GOOD BOY ตราบาปร้าย พันธนาการรัก” ในเรื่องกีวี่คบหาอยู่กับแฟนซี แต่เนื่องจากแฟนซีเป็นทายาทเศรษฐี แม่ของเขาจึงไม่พอใจ จึงสั่งให้กีวี่เลิกกับแฟนซี หลังจากนั้นไม่นานกีวี่ก็ได้กลับมาเจอกับแฟนซีอีกครั้ง แต่ทั้งคู่ทะเลาะกัน จนเกิดอุบัติเหตุทำให้แฟนซีเสียชีวิต และเป็นสาเหตุที่ทำให้กีวี่ไม่ยอมเปิดใจให้ผู้ชายคนไหนอีก เพราะคิดว่าตนเองเป็นสาเหตุที่ทำให้คนรักตัวเองต้องตาย โดยผู้แต่งนำเสนอให้เห็นพฤติกรรมด้านลบของกีวี่ผ่านทางคำพูดของอิฐชายที่ตกหลุมรักกีวี่ ดังความว่า

“มันไม่ใช่ความผิดของคุณ คุณไม่ควรนำเรื่องที่ผ่านมาแล้วมาปิดกั้นหัวใจตัวเอง ทำให้ตัวเองไม่มีความสุขแบบนี้นะวี่”

อีกตัวอย่างหนึ่ง คือ “มังกร” จากเรื่อง “XXX KINDLE มังกรเผารัก” ในเรื่องมังกรเคยคบกับนารา แต่นาราโดนครอบครัวบังคับให้แต่งงานกับเศรษฐีคนหนึ่ง ถ้าไม่ตกลงเขาขู่ว่าจะทำร้ายมังกร ทำให้นาราตกลงและบอกเลิกมังกร มังกรเสียใจมาก เขาจึงกลายเป็นคนมีจิตใจที่เต็มไปด้วยความแค้น ทำทุกอย่างเพื่อจะแก้แค้นนาราที่ทำให้เขาเสียใจ โดยผู้แต่งนำพฤติกรรมด้านลบของมังกร ผ่านคำพูดของมังกรเอง ดังความว่า

“ตอนนี้ในใจของผมเต็มไปด้วยไฟแค้น ที่พร้อมจะแผดเผาเธอ คนที่ ทำให้ผมเจ็บปางตาย เธอจะต้องเจ็บกว่าฉันร้อยเท่าพันเท่านารา”

**2.8 ความเจ้าอารมณ์**

ในด้านนี้ Sweet\_Moon สร้างตัวละครให้มีนิสัยเจ้าอารมณ์ เป็นตัวละครที่ไม่รู้จักควบคุมอารมณ์ตัวเอง อารมณ์ร้อน ใช้อารมณ์ตัดสินทุกอย่างมากกว่าการใช้เหตุผล

ตัวอย่างตัวละครที่มีพฤติกรรมที่เจ้าอารมณ์ คือ “นัม” จากเรื่อง “NUMB PUT เมียผมนิ่งเฉย แต่รักจริง” ในเรื่องนัมคบหาอยู่กับโฟมและอาศัยอยู่ด้วยกัน แต่ทั้งสองก็มีปัญหากันอยู่บ่อยครั้ง เนื่องจากนัมคอยหาเรื่องโฟมเมื่อเห็นเธออยู่ใกล้ชิดกับผู้ชายคนอื่น พอโฟมจะอธิบายเขาก็มักจะใส่อารมณ์และไม่ยอมฟังเหตุผลของโฟม จนสุดท้ายก็ทำให้ทะเลาะกัน โดยผู้แต่งนำพฤติกรรมด้านลบของนัม ผ่านคำพูดของโฟม ดังความว่า

“นายอย่าใช้แต่อารมณ์ได้มั้ย มีสักครั้งไหมที่นายจะฟังเหตุผลของฉัน นายเคยเชื่อใจฉันบ้างไหมนัม”

อีกตัวอย่างหนึ่ง คือ “ฟินิกซ์” จากเรื่อง “BAD GUY ถึงร้ายก็จะรัก” ในเรื่องฟินิกซ์คบหาอยู่กับเนปจูน แต่ทั้งสองก็มักมีปัญหากันบ่อยเพราะแฟนเก่าของฟินิกซ์พยายามมาขอเขาคืนดี ด้วยความเจ้าอารมณ์ฟินิกซ์จึงเผลอใช้อารมณ์ใส่เนปจูนทุกครั้งเวลาที่มีปัญหากัน โดยผู้แต่งนำเสนอให้เห็นพฤติกรรมด้านลบของฟินิกซ์ผ่านความคิดของริคเพื่อนสนิทของฟินิกซ์ ดังความว่า

“ฟินิกซ์มันเป็นพวกใจร้อน ชอบใช้อารมณ์มากกว่าเหตุผล และยิ่ง ตอนนี้กำลังอารมณ์ร้อนทั้งคู่ การที่ผมพาเนปจูนออกมาอาจจะช่วยมันสองคน ก็ได้ ถ้าขืนเนปจูนยังอยู่กับมันต่อ คราวนี้คงได้แตกหักกันจริงๆแน่”

**อภิปรายผล**

จากการวิเคราะห์พฤติกรรมด้านบวกและด้านลบของตัวละครในนวนิยายออนไลน์ของ Sweet\_Moon นั้น ผู้แต่งได้นำเสนอให้เห็นถึงการสร้างตัวละครให้มีความสมจริง ความคล้ายคลึงกับมนุษย์ ซึ่งพฤติกรรมในด้านบวก ได้แก่ *ความอ่อนโยน* ในด้านนี้ตัวละครมีนิสัยอ่อนโยน จิตใจดี ใส่ใจคนรอบข้างและเห็นอกเห็นใจผู้อื่น *ความเข้มแข็ง* ตัวละครมีลักษณะนิสัยที่เข้มแข็ง ต่อสู้ดิ้นรน โดยไม่ย้อท้อต่อความยากลำบากแม้จะเจอกับสถานการณ์ที่เลวร้ายก็สามารถผ่านมันไม่ได้ด้วยจิตใจที่เข้มแข็ง *ความร่าเริงสดใส* ตัวละครจะมีลักษณะนิสัยที่ร่าเริง ยิ้มแย้มแจ่มใส เป็นตัวละครที่คอยสร้างรอยยิ้มให้กับตัวละครอื่น แม้ว่าจะโดนตัวละครอื่นว่ากล่าวดูถูก ก็ไม่เคยคิดโกรธ หรือนำคำพูดเหล่านั้นมาบั่นนทอนจิตใจตนเอง *การมองโลกให้แง่ดี* ตัวละครจะมีลักษณะนิสัยมองโลกในแง่ดี มองทุกอย่างที่เกิดขึ้นอย่างมีเหตุมีผล ไม่เคยโกรธแค้นหรือคิดชิงชังใคร *ความเป็นสุภาพบุรุษ* ตัวละครจะมีนิสัยเป็นสุภาพบุรุษ ให้เกียรติผู้อื่น และไม่กระทำการที่ทำให้ผู้อื่นเสื่อมเสียชื่อเสียง *ความเป็นตัวของตัวเอง* ตัวละครมีนิสัยที่ไม่สนใจกระแสนิยม รักในความเป็นตัวของตัวเอง และเชื่อมั่นในความคิดของตนเอง *ความจริงจัง ตั้งใจ* ตัวละครจะมีนิสัยจริงจัง ตัดสินใจทุกอย่างอย่างมีเหตุผลคิดไตร่ตรองอย่างรอบคอบ ให้ความสำคัญกับทุกเรื่องที่ทำ *ความสุภาพเรียบร้อย* ตัวละครจะมีนิสัยเรียบร้อย อ่อนหวาน พูดจาไพเราะและอ่อนน้อมถ่อมตนต่อผู้ใหญ่ *ความกตัญญูกตเวที* ตัวละครจะมีนิสัยเป็นคนที่มีความกตัญญูรู้กตเวที สำนึกในบุญคุณผู้ที่ให้การช่วยเหลือและอุปการะเลี้ยงดูมา

ส่วนพฤติกรรมด้านลบ ได้แก่ *ความใจอ่อน* ตัวละครจะมีนิสัยเป็นคนที่ใจอ่อน เมื่อถูกกระตุ้นจากการแสดงออกของตัวละครอื่นที่สื่อให้เห็นถึงความน่าสงสาร ตัวละครหลักก็มักจะเกิดความรู้สึกสงสารเห็นอกเห็นใจขึ้นมาทันทีโดยที่ไม่ได้ไตร่ตรองให้ถี่ถ้วนว่าสิ่งที่อีกฝ่ายแสดงออกมานั้นเป็นเรื่องจริงหรือไม่ นับว่าเป็นตัวละครที่ไม่มีภูมิคุ้มกันทางจิตใจ *ความดื้อรั้น เอาแต่ใจ* ตัวละครจะมีนิสัยดื้อรั้น เอาแต่ใจ เป็นตัวละครที่ยึดความต้องการของตัวเองเป็นใหญ่ โดยที่ไม่ยอมรับฟังความคิดเห็นของผู้อื่น *การมองโลกในแง่ร้าย* ตัวละครจะมีนิสัยเป็นคนที่มองโลกให้แง่ร้าย มองทุกอย่างไปในทางที่ไม่ดี ใช้ชีวิตบนความหดหู่ เศร้าใจ *ความเจ้าชู้ ไม่จริงใจ* ตัวละครจะมีนิสัยเป็นคนเจ้าชู้ ไม่จริงใจกับใคร หวงความโสดไม่ชอบการผูกมัดกับใคร *ความโหดร้าย ชอบใช้ความรุนแรง* ตัวละครจะมีนิสัยโหดร้ายชอบใช้ความรุนแรงตัดสินปัญหา ทำร้ายคนอื่นอย่างไร้เหตุผลใช้กำลังเป็นใหญ่ *ความก้าวร้าว หยาบคาย* ตัวละครจะมีนิสัยก้าวร้าว หยาบคาย พูดจาไม่ให้เกียรติคนฟัง *การไม่รู้จักปล่อยวาง* ตัวละครไม่รู้จักการปล่อยวาง ยึดติดกับเรื่องในอดีตที่มันผ่านมาแล้ว และเอาอดีตที่เลวร้ายมาคอย ทำร้ายตัวเองและคนรอบข้าง *ความเจ้าอารมณ์* ตัวละครจะมีนิสัยที่ไม่รู้จักควบคุมอารมณ์ตัวเอง ใช้อารมณ์มากกว่าเหตุผล

จากการศึกษาพฤติกรรมด้านบวกและด้านลบของตัวละครในนวนิยายออนไลน์ของ Sweet\_moon จะเห็นได้ว่า Sweet\_moon สร้างตัวละครให้มีพฤติกรรมที่แตกต่างกันออกไปทั้งในด้านที่ดีและไม่ดี เป็นพฤติกรรมที่สะท้อนมาจากพฤติกรรมของมนุษย์ ทำให้ผู้อ่านรู้สึกถึงความสมจริงของนวนิยาย อีกทั้งยังได้รับความสนุกสนานและความประทับใจด้วย

**ข้อเสนอแนะ**

จากการศึกษาพฤติกรรมด้านบวกและด้านลบของตัวละครในนวนิยายออนไลน์ของ Sweet\_Moon เป็นแนวทางหนึ่งให้ผู้สนใจอาจจะศึกษาพฤติกรรมของตัวละครในนวนิยายออนไลน์ของผู้แต่งท่านอื่น เพื่อเปรียบเทียบความเหมือนหรือแตกต่างในการสร้างพฤติกรรมของตัวละครในนวนิยายออนไลน์ปัจจุบัน

**กิตติกรรมประกาศ**

บทความวิจัยเรื่อง พฤติกรรมด้านบวกและด้านลบของตัวละครในนวนิยายออนไลน์ของ Sweet\_Moonเสร็จสมบูณณ์ได้ เนื่องจากได้รับความกรุณาช่วยเหลือจากหลายบุคคลที่ให้ข้อมูล ความรู้ ความช่วยเหลือ แนะนำแนวทาง และรวมไปถึงการให้กำลังใจผู้วิจัยขอกราบขอบพระคุณ ผู้ช่วยศาสตราจารย์ปณิธาน บรรณาธรรม ที่ได้มอบความรู้ในวิชาการวิจัยทางภาษาไทย ทำให้ผู้วิจัยสามารถนำความรู้ที่ได้รับไปประยุกต์ใช้กับการทำบทความวิจัยเล่มนี้ได้ ขอขอบพระคุณ อาจารย์นพวรรณ งามรุ่งโรจน์ ที่ได้ช่วยตรวจสอบบทความวิจัยโดยละเอียดในทุกขั้นตอน คอยให้คำปรึกษา ชี้แนะแนวทาง ดูแลช่วยเหลือและให้กำลังใจมาโดยตลอด ทำให้บทความวิจัยเล่มนี้ได้สำเร็จลุล่วงไปได้ด้วยดี เหนือสิ่งอื่นใดขอขอบพระคุณ บิดา มารดา ญาติพี่น้อง ที่คอยห่วงใยและให้กำลังใจกันตลอดมาตั้งแต่เริ่มต้นจนกระทั่งบทความวิจัยเล่มนี้เสร็จสมบูรณ์

**เอกสารอ้างอิง**

สิทธา อุปนิกขิต. (2553). *พฤติกรรมตัวละครวัยรุ่นที่ปรากฎในนวนิยายบนอินเทอร์เน็ตและทัศนคติของผู้อ่าน.* (วิทยานิพนธ์ปริญญานิเทศศาสตรมหาบัณฑิต, จุฬาลงกรณ์มหาวิทยาลัย).

พัชราวลี จินนิกร. (2559). *การศึกษาภาพลักษณ์ของตัวละครหญิงในวรรณกรรมเรื่องผู้ชนะสิบทิศ.* (วิทยานิพนธ์ปริญญาศิลปศาสตรมหาบัณฑิต, มหาวิทยาลัยบูรพา).

Sweet\_Moon. (2558, กรกฎาคม 14). *LOVE HOT ร้าย รัก ร้อน ของผู้ชายสารเลว.*สืบค้นจาก http://www.tunwalai.com

Sweet\_Moon. (2558, สิงหาคม 28). *LOVE COOL ร้ายรักผู้ชายจอมเย็นชา.*สืบค้นจาก http://www.tunwalai.com

Sweet\_Moon. (2558, กันยายน 24). *LOVE CASANOVA สยบรักร้าย ผู้ชายจอมเจ้าชู้.* สืบค้นจาก <http://www.tunwalai.com>

Sweet\_Moon. (2559, มกราคม 1). *BADBOY HOT อันตราย ร้ายรักสุดขั้ว.* สืบค้นจาก http://www.tunwalai.com

Sweet\_Moon. (2559, มีนาคม 6). *UR LOVE แผนซ่อนร้าย ดึงพี่ชายแสนดีให้ตกหลุมรัก.* สืบค้นจาก http://www.tunwalai.com

Sweet\_Moon. (2559, มีนาคม 22). *GOOD BOY ตราบาปร้าย พันธนาการรัก.* สืบค้นจาก http://www.tunwalai.com

Sweet\_Moon. (2559, พฤษภาคม 15). *SHAKE GIVE UP เขย่ารัก กระแทกหัวใจจอมวายร้ายหน้าใส.*

สืบค้นจาก http://www.tunwalai.com

Sweet\_Moon. (2559, มิถุนายน 13).*NO LOVE เรื่องนี้ความรักไม่เกี่ยว.* สืบค้นจาก http://www.tunwalai.com

Sweet\_Moon. (2559, ตุลาคม 24). *NO HEART คนไร้หัวใจ.* สืบค้นจาก

http://www.tunwalai.com

Sweet\_Moon. (2559, พฤศจิกายน 17). *DANGEROUS TIME เวลารัก.* สืบค้นจาก http://www.tunwalai.com

Sweet\_Moon. (2559, พฤศจิกายน 23). *NOT GOOD ลอง(ไม่)รัก.*สืบค้นจาก http://www.tunwalai.com

Sweet\_Moon. (2559, ธันวาคม 30). *LOVE MISCREANT พันธะร้าย ทำลายรัก.* สืบค้นจาก http://www.tunwalai.com

Sweet\_Moon. (2560, มกราคม 12). *BAD MORGAN ภายใต้ความรัก.*สืบค้นจาก http://www.tunwalai.com.

Sweet\_Moon. (2560, กุมภาพันธ์ 21). *MY TEACHER ผู้ชายคนนี้ฉันรัก.* สืบค้นจาก http://www.tunwalai.com

Sweet\_Moon. (2560, กุมภาพันธ์ 28). *BAD GUY ถึงร้ายก็จะรัก.* สืบค้นจาก http://www.tunwalai.com

Sweet\_Moon. (2560, เมษายน 7). *ONE TWINS พี่ชายทวงรัก.*สืบค้นจาก

http://www.tunwalai.com

Sweet\_Moon. (2560, พฤษภาคม 25). *TWO TWINS น้องชายตามรัก.* สืบค้นจาก http://www.tunwalai.com

Sweet\_Moon. (2560, มิถุนายน 27). *PSYCHO ROMANCE รักเด็กเลว.* สืบค้นจาก http://www.tunwalai.com

Sweet\_Moon. (2560, สิงหาคม 11).*LOSE BALANCE พี่ขุนหลงเด็ก.* สืบค้นจาก http://www.tunwalai.com

Sweet\_Moon. (2560, พฤศจิกายน 5).*XXX KINDLE มังกรเผารัก.* สืบค้นจาก http://www.tunwalai.com

Sweet\_Moon. (2561, มกราคม 8). *STAR SECRETS ไอดอลคลั่งรัก.*สืบค้นจากhttp://www.tunwalai.com

Sweet\_Moon. (2561, เมษายน 3).*NUMB PUT เมียผมนิ่งเฉย แต่รักจริง.* สืบค้นจาก http://www.tunwalai.com